夏雨
作者：齊己
朝代：唐

paragraphs: 霮䨴蔽穹蒼，冥濛自一方。
當時消酷毒，隨處有清涼。
著物聲雖暴，滋農潤即長。
乍紅縈急電，微白露殘陽。
應禱尤難得，經旬甚不妨。
吟聽喧竹樹，立見漲池塘。
衆類聲休出，羣峰色盡藏。
頹沱來洞壑，汗漫入瀟湘。
下叶黎甿望，高祛旱暵光。
幽齋飄臥簟，極浦灑歸檣。
蘚在堦從濕，花衰苑任傷。
閑思濟時力，謌詠發哀腸。